钦定古今图书集成/明伦汇编/官常典/第477卷 > 李佐
## 钦定古今图书集成/明伦汇编/官常典/第477卷 > 李佐

按《魏书李宝传》：“宝子承，承弟茂，茂弟辅，辅弟佐。佐字
季翼，有文武才干。高祖初，兼散骑常侍，衔命使高丽，
以奉使称旨，还拜常山太守，赐爵真定子。迁冠军将
军、怀州刺史，赐爵山阳侯，寻加安南将军、河内公，转
安东将军、相州刺史，所在有称绩。车驾南讨，拜安南
将军，副大司马咸阳王禧为殿中将军。寻被敕与征”
南将军城阳王鸾、安南将军卢渊等军攻赭阳，各不
相节度，诸军皆坐甲城下，欲以不战降贼。佐独勒所
部，晨夜攻击。属萧鸾遣其太子右卫率垣历生率众
来援，咸以势弱不敌，规欲班师。佐乃简骑二千逆贼，
为贼所败，坐徙瀛州为民。车驾征宛、邓，复起佐假平
远将军，统军萧鸾、新野太守刘忌凭城固守，佐率所
领攻拔之。以功封泾阳县开国子，邑三百户。沔北既
平，广阳王嘉为荆州刺史，仍以佐为嘉镇南府长史，
加辅国将军，别镇新野。及大军凯旋，高祖执佐手曰：
“沔北，洛阳南门，卿既为朕平之，亦当为朕善守。”高祖
崩，遗敕以佐行荆州事，仍本将军。佐在州，威信大行，
边民悦附，前后归之者二万许家。寻正刺史。世宗初，
征兼都官尚书。景明二年卒，年七十一。赠征卤将军、
秦州刺史，谥曰庄。子遵袭。